
««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄՆԵՐ, ԼՐԱՑՈՒՄ, ՓՈՓՈԽՈՒԹՅՈՒՆՆԵՐ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ  ՓՈՓՈԽՈՒԹՅՈՒՆՆԵՐ, ԼՐԱՑՈՒՄ ԿԱՏԱՐԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՇԻՆՈՒԹՅԱՆ ԿՈՄԻՏԵԻՆ ԳՈՒՄԱՐ ՀԱՏԿԱՑՆԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ՎԵՐԱԲԵՐՅԱԼ


1. Ընթացիկ իրավիճակը և իրավական ակտի ընդունման անհրաժեշտությունը.
ՀՀ Կոտայքի մարզի Ծաղկաձոր համայնքի Պահլավունյաց փողոցի սկզբնամասում և դրան զուգահեռ ընթացող Մհեր Մկրտչյան փողոցում արձանագրվել է սողանքային պրոցեսների խիստ վտանգավոր ակտիվացում։ Նշված տարածքը տեղաբնակներին հայտնի է եղել դեռևս տարիներ առաջ որպես անկայուն և փլուզման ենթակա գոտի։ 
Սողանքային ակտիվացման դրսևորումները սկսել են արտահայտվել 2026 թվականի մայիս ամսվա սկզբներին, երբ ճանապարհի երկայնքով և դրանից դեպի լանջն ի վեր հատվածում առաջացել և արագորեն զարգացել են խորաբաց ճեղքեր ու գրունտային այլ դեֆորմացիաներ։ 2026 թվականի սեպտեմբեր ամսին սողանքն էլ ավելի է ակտիվացել՝ առաջացնելով Պահլավունյաց փողոցի որոշակի հատվածի փլուզում և այն դարձնելով վտանգավոր ու անպիտան երթևեկության համար։ 
Տեղաշարժի ցուցանիշները․
Սողանքի հորիզոնական տեղաշարժը կազմել է մինչև 3 մետր, իսկ ուղղահայաց տեղաշարժը՝ մինչև 7 մետր։ 
Սողանքային մարմինը տարածվում է Պահլավունյաց և Մհեր Մկրտչյան փողոցների երկայնքով՝ մոտ 400 մետր լայնությամբ, իսկ լանջն ի վար նրա երկարությունը կազմում է շուրջ 800 մետր։ Լանջն ունի 45-50° կտրուկ թեքություն և ամբողջովին կառուցապատված է։ 
Սողանքային մարմնի անկայունությանը, դինամիկ պրոցեսների արագ զարգացմանն ու անկայուն վիճակի խորացմանը էապես նպաստում է նաև գրունտային ջրերի առկայությունը։ 
Հնարավոր հետևանքները և ռիսկերի գնահատումը, ակնադիտական ուսումնասիրությունները փաստում են, որ սողանքային մարմինը գտնվում է ծայրահեղ անկայուն, դինամիկ վիճակում։ Անհապաղ համալիր ինժեներական միջոցառումներ չձեռնարկելու պարագայում առկա է լանջն ի վար մոտ 16,000,000 մ³ (16 միլիոն խորանարդ մետր) ընդհանուր ծավալով զանգվածի փլուզման և շուրջ 800 մետր հեռավորության վրա տեղափոխման իրական վտանգ։ 
Նման մասշտաբի փլուզման հետևանքով.
Լանջի վրա տեղակայված բնակելի տները կվնասվեն ամբողջությամբ։ 
Առկա է մարդկային զոհերի անմիջական և խիստ բարձր հավանականություն։ 
Կպարալիզացվի համայնքային ենթակառուցվածքների ու ճանապարհային ցանցի բնականոն շահագործումը։ 
[bookmark: _GoBack]Հաշվի առնելով խնդրի հրատապությունը և հնարավոր անցանկալի հետևանքները (գույքի կորուստ, վնասում կամ անվտանգության կանոնների խախտում)՝ ՀՀ Կոտայքի մարզի Ծաղկաձոր համայնքի Պահլավունյաց և Մհեր Մկրտչյան փողոցներին հարող տարածքում սողանքային մարմնի հետազոտության, լանջի կայունության և ինժեներաերկրաբանական հետազոտական աշխատանքներն անհրաժեշտ է ձեռք բերել «Գնումների մասին» ՀՀ օրենքի 23-րդ հոդվածի 1-ին մասի 2-րդ կետի հիման վրա՝ հրատապ մեկ անձից գնման ընթացակարգով:
2. Առաջարկվող լուծումները և նպատակը
Անդառնալի հետևանքներից, աղետալի փլուզումներից և մարդկային կորուստներից խուսափելու նպատակով անհրաժեշտ է անհապաղ իրականացնել.
Սողանքային մարմնի ճշգրիտ քարտեզագրում։ 
Լանջի կայունության համալիր հաշվարկ (հաշվի առնելով գրունտների ֆիզիկամեխանիկական հատկանիշները և գրունտային ջրերի ազդեցությունը)։ 
Հակասողանքային և լանջի ամրացմանն ուղղված ինժեներական միջոցառումների առաջարկությունների ու նախագծերի մշակում։ 
3. Նախագծի մշակման գործընթացում ներգրավված ինստիտուտները և անձինք
ՀՀ քաղաքաշինության կոմիտե:
           4. Այլ իրավական ակտերում փոփոխությունների և/կամ լրացումների անհրաժեշտությունը
Նախագծի ընդունման դեպքում այլ իրավական ակտերում փոփոխություններ և/կամ լրացումներ չեն նախատեսվում: 
5. Պետական կամ տեղական ինքնակառավարման մարմնի բյուջեում ծախսերի և եկամուտների էական ավելացման կամ նվազեցման մասին
Նախագծով ՀՀ պետական բյուջեի եկամուտների և ծախսերի էական ավելացում կամ նվազեցում չի նախատեսվում:
6. Կապը ռազմավարական փաստաթղթերի հետ
Նախագիծը բխում է ՀՀ կառավարության 2021 թվականի նոյեմբերի 18-ի N 1902-Լ որոշման Հավելված N 1-ով հաստատված՝ Հայաստանի Հանրապետության կառավարության 2021-2026 թվականների գործունեության միջոցառումների ծրագրի` «ՀՀ քաղաքաշինության կոմիտե բաժնի» 7-րդ կետի պահանջներից: 
